p’iyuw misuw ru sraral nqu gaga nniqun Tayal 泰雅族今昔吃食習慣的變化

## '''泰雅族傳統文化'''
pincyakan ta Tayal ini llamu qqaya ru hoqil lga yasa la. yan tahuk, skulu, suling, tatah, tmami nqu pcyakan.s’agal cyugal tunux srxun ta hka. tbali nanak qaya puyan ta.s’umuk qlcing ini ga abaw gayaw. lalaw ru buli hmobing qsinuw,qulih ru ramat tbihi. maniq ta ita tayal si agal qba. nbuw qwaw, ayang ru uba ga shaw ta skway ru qhzi.ini ulu cimu ru magal bway pring tcimu ta. hmobing knutan lgan kyahil ru si thki qsya’ syun cimu niqun la.

maki uzi smkzyak qsinuw ini ga tmami tmmyan ru skun ta.

qnxan ta mrhuw sraral hiya ga mqumah mnayang ru hriq hngawan lga mhung brusa ru qbuyang. pqmahan kinmhgan Tayal ga gmluw ta qmisan ru 'bagan mqumah. ringun mnayang sa 1~7 byacing. 7~8 byacing lga lmom la.mnayang lozi qu 8~12 byacing. 11~12 byacing lmom ta lozi. miyan qani binkgan qnxan ta tayal.mqumah qani ga zyaw ta kwara mlikuy ki kneril. maki’ balay gaga qmes ta mnayang ru kluh. qnxan kinbhgan tayal mita kayal.

mtzyaw ru mgluw zyaw mqumah mizil qmes. qani ga maki’ nanak gaga sqmes mqmahan. ringun kayal bkgun ga yan sm’atu mnayang, sm’atu, sinbabaw gmahing, t’aring kmluh, pt’gaga n’qya, smku khu, smyus.

wahan basu qu tuqi北橫lga, wal si mn_gyut ungat qu qmayah trakis. piyang nniqun ta trakis ru sehuy uzi ga, ’yugun ta maniq mami pagay slaq.ginaw ta qnxan wal si p’iyuw uzi. ungat trakis lga mskongat pizil kmluh. kbalay qwaw ru gobun lmuhuw uzi ga sblus la. minkahul trakis m’ubuy ita squ rhzyal ru gaga binkesan. hekil trakis hmngu walu ga shhya s’inu qniqan maku trang laqi saku.

knbaq maku cipok saku hga, maki syaw llyung qmayah trakis na yutas Yumin. squzi i gasil kwara takan ru kukang. tkron sazing ini ga cyugal tekuy na btunux ru sqeway sa syaw ru babaw na qmayah trakis. skaki’ ta syaw qmayah shuluy ta qutux takan lga wal si kang kang smyang hngyang qu takan ru kukang. spgyay ta mwah matuk trakis pzit. “baha hmswa’ trakis ga stngi niqun ita Tayal.” muci sqani kmal yutas maku Yumin.

kwara qmes ta ga, miyan smyus, sm’atu, t’aring kmluh ringun squ trakis kwara. kluhun ta trakis qutux qutux bhlan pgyan wagi. kzyay lga skun zik khu. galun cikay trakis ssxu’ sqaniq.

misuw qani qalang bnkis ki mrkyas. nyux msbah muhi trakis.30, 40 kawas htgan tayal ga, ini nha zngi hazi qniqan nha trakis. mtbah muhi trakis soni. knan mnglung ga, aw ini mcbaq gaga inkyasan nanak. iyat hazi thoyay piyang sqaniq mtngi ktu hiya.

sraral hga si ga muhi trakis yasa maki’ skalay ta qwaw ru nbun ta qwaw. bhuyaw qu nuhi ta trakis ga, yasa maki’ thay nya skalay ta qwaw. ini balay ptnaq kluhun ta qutux qutux kayal. nanu yasa iyat balay kinqeri na zyaw qu kbalay qwaw qani. ini kpira knalay nya ru cinhriq kinhmit balay. qwaw trakis si ga qmes smyus yasa pnbun. ini ga magal giqas kneril pnbun ta lpyung.

gyahan qwaw trakis lga, sbazi tgalu utux binkesan. qutux qhzi squnan pssyuw mnbuw ru pglengun mqwas lmuhuw qu lpyung. yasa baqun squ msgamil puqing kinholan nha. kahul qalang rhzyal ru lalu lpyung. yasa baqun ’buyan puqing ramu ru iyuw cinngasal smyuk lmuhuw la. si kssyuw lmuhuw mlhaw qutux bingi tehuk slwan. ini ktnaq misuw qani. cyux sobeh ru khway biran na “bicyu”. sinbilan gaga lmuhuw pssyuw nbuw qwaw sraral ga iyat balay son nqu “qwaw piru” hyuci pnbun.

lahang Taywan Kokumin sebu lga, mn_gyut hoyaw qnxan ssquliq. bicyu ru tbaku mzyup qalang uzi. kahul wahan qwaw sqani wal klokah mheriq gaga qnxan qalang. maki’ ppongan ke ga, qutux yuyut bicyu pyugun qutux lituk slaq ma. bleqi mnglung sinbilan binkesan nqu qwaw trakis ga, skaki’ kinbahan qani wal m’iyuw ksokan nya la. pnbu qwaw na misuw ungat pngsa gaga binkesan ta la.

qniqan Tayal sraral squ qwow trakis, kuni trakis, mami takan, kuni guquh payat qani. skayal cikay pinklayan nya.

一、qwow trakis, qaya kbalay qwow ga trakis nqlay, banan, sumun. tnaq klayan nha. misuw ungat hazi trakis hiya la. qwow sumun ktan ta kryax la ru plquy hazi hiya. mhebung cikay qu qwow trakis hiya. muci sqani kbalay,

1.agal tamul.

2.thkun hoqil mami ru lwani ltu qsya’ ru sawan pkzyay.

3.si tamul p’imaw.

4.tkron yuyut wakun blaq mumuk. kya 7 ryax lga baqun nbuw la.

二、kuni trakis, mbul bwax trakis smka ryax lga tkron zik kulu ru psklwan. mhoqil mami lga skon si zik qongu tmapaq. tpaqan squ rngil na kuni tapaq ana ga ini trngil g’nux blaq balay niqun.